Droogte: Beurtwater kom dalk vir Jhb | Netwerk24
Deur Ügen Vos 14 Oktober 2016 12:19
Die moontlikheid van beurtwater dreig in Johannesburg om vermorsing te midde van die droogte te bekamp.
Johannesburg Water, wat verantwoordelik is vir water en sanitasie in die stad, het verbruikers dié week opnuut gewaarsku dat strenger beperkings sal kom indien waterverbruik nie binnekort met 15% verminder word nie.
Dié vereiste is op 5 September in die Staatskoerant deur die departement van water en sanitasie aangekondig.
“Waterverbruik het net ná 5 September aanvanklik met 4,5% gedaal, maar na ’n week was die syfer weer terug op 3,5% en uiteindelik so laag as 1,2%,” sê Anthony Still, ’n lid van Johannesburg se burgemeesterskomitee vir omgewing en infrastruktuur.
“Damvlakke in die stelsel het tot 51% gedaal, terwyl die Vaaldam besig is om tot onder 30% te sak. As die Vaaldam onder 20% daal, is die uitvloeipomppunte in gedrang.”
Still waarsku dat ernstige waterbeperkings en beurtwater in werking gestel kan word as die vereiste vermindering van 15% nie behaal word nie.
Dit kan beteken dat Johannesburg Water die uitvloei van water uit reservoirs en watertorings sal moet beheer om verbruikersgedrag te wysig. Daar sal steeds water wees, maar minder, waarsku Still, met veral hoogliggende gebiede wat laer waterdruk kan ervaar.
Om water te bespaar is Johannesburgers gevra om nie munisipale water of besproeiing te gebruik om hul tuine nat te lei nie, nie hul swembaddens met munisipale water te vul nie en nie hul motors of plaveisel met tuinslange af te spuit nie.
Meer oor: Johannesburg | Droogte | Waterbeperkings
Geld waterbeperkings net vir sekere mense in gemeenskap?
Minder water, droogte rem ekonomie
Vaalrivier: Noodberaad oor waterperke